สินมั่นคงฯโตต่อเนื่อง
ท่ามกลางภาวะเศรษฐกิจที่ยังไม่ฟื้นตัว ยอดขายรถยนต์ใหม่ในประเทศแทบไม่เติบโต แต่ไตรมาสแรกปีนี้ บริษัท สินมั่นคงประกันภัย ยังมีอัตราการต่ออายุกรมธรรม์ประกันภัยรถยนต์อยู่ที่ 73-75% ใกล้เคียงกับปี 2557 และ 2 เดือนแรกของปีนี้ บริษัทมีเบี้ยรับรวม 1,665.02 ล้านบาท เพิ่มขึ้น 7.93%
4 พ.ค. 2558

ท่ามกลางภาวะเศรษฐกิจที่ยังไม่ฟื้นตัว ยอดขายรถยนต์ใหม่ในประเทศแทบไม่เติบโต แต่ไตรมาสแรกปีนี้ บริษัท สินมั่นคงประกันภัย ยังมีอัตราการต่ออายุกรมธรรม์ประกันภัยรถยนต์อยู่ที่ 73-75% ใกล้เคียงกับปี 2557 และ 2 เดือนแรกของปีนี้ บริษัทมีเบี้ยรับรวม 1,665.02 ล้านบาท เพิ่มขึ้น 7.93%
นอกจากนี้ อัตราส่วนค่าใช้จ่ายของบริษัท สินมั่นคงประกันภัย ยังลดลงเหลือ 31.17% จากปี 2556 ที่อยู่ที่ 32.24% ลดลงต่อเนื่องตั้งแต่ปี 2555 จากการลดค่าใช้จ่ายในช่องทางการจัดจำหน่าย และการขยายธุรกิจโดยใช้เงินอย่างมีประสิทธิภาพ ส่งผลให้ค่าใช้จ่ายในการดำเนินงานรวม หรือ Combined Ratio ของบริษัทลดลงจาก 93% มาอยู่ที่ 91.91%
นายเรืองเดช ดุษฎีสุรพจน์ ประธานกรรมการบริหาร และกรรมการผู้จัดการ บริษัท สินมั่นคงประกันภัย ระบุว่า บริษัทยังคงมุ่งสร้างความเติบโตในธุรกิจประกันภัยรถยนต์อย่างต่อเนื่อง ขณะเดียวกันจะเน้นการขยายธุรกิจประเภท Non-Motor โดยเฉพาะประกันสุขภาพ ที่มีโอกาสเติบโตสูงในอนาคตควบคู่ไปด้วย โดยจะยึดแนวทางการดำเนินธุรกิจในเชิงเศรษฐกิจ ที่มีความสมดุลระหว่างยอดขายและกำไร  
นอกจากนี้ ที่ประชุมคณะกรรมการลงทุนมีแนวทางดำเนินการเพื่อชดเชยรายได้ที่ลดลงจากการปรับลดของอัตราดอกเบี้ย ด้วยการเพิ่มสัดส่วนลงทุนในกองทุนอสังหาริมทรัพย์และกองทุนโครงสร้างพื้นฐาน โดยเลือกลงทุนในบริษัทหลักทรัพย์ที่มีคุณภาพ เพิ่มสัดส่วนลงทุนในตราสารหนี้ภาคเอกชน
สำหรับหลักเกณฑ์การลงทุน คือ พิจารณาลงทุนในตราสารที่มีอันดับความน่าเชื่อถือสูงกว่าที่บริษัทกำหนดไว้เท่านั้น ส่วนตราสารทุนจะรอให้ระดับราคาของตราสารทุนมีความเหมาะสมมากกว่าในช่วงนี้ อย่างไรก็ตามปัจจุบันบริษัทลงทุนในเงินฝากประมาณ 45% เนื่องจากในช่วง 1 ปีที่ผ่านมา ผลตอบแทนจากการลงทุนในเงินฝากสูงกว่าผลตอบแทนจากการลงทุนในพันธมิตรรัฐบาล ประกอบกับในปีที่ผ่านมา อัตราดอกเบี้ยมีแนวโน้มลดต่ำลงอย่างมากเมื่อเทียบกับช่วง 5 ปีที่ผ่านมา